ธปท.ประมาณการปีนี้เศรษฐกิจโต 4.9%
ธปท.คาดเศรษฐกิจปี 2556 โต 4.9% สูงขึ้นจากเดิมที่เคยคาดไว้ 4.6% เหตุแนวโน้มการลงทุนรัฐและเอกชนขยายตัวสูง ความเสี่ยงเศรษฐกิจลด
18 ม.ค. 2556

ธปท.คาดเศรษฐกิจปี 2556 โต 4.9% สูงขึ้นจากเดิมที่เคยคาดไว้ 4.6% เหตุแนวโน้มการลงทุนรัฐและเอกชนขยายตัวสูง ความเสี่ยงเศรษฐกิจลด
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า การประเมินเศรษฐกิจไทยในรายงานนโยบายการเงิน ฉบับเดือน ม.ค. ปีนี้ ธปท.ได้คาดการณ์อัตราการเติบโตทางเศรษฐกิจ(จีดีพี)ปีนี้เพิ่มขึ้น 0.3% จากเดิมที่คาดไว้เมื่อเดือนต.ค.ปีที่แล้ว 4.6% เพิ่มเป็น 4.9% เนื่องจาก จากเห็นว่าอุปสงค์ภาคเอกชนยังมีแนวโน้มขยายตัวได้ดีต่อเนื่องในระยะยต่อไป โดยเฉพาะการลงทุนที่มีแนวโน้มดีขึ้นกว่าครั้งก่อน 
ทั้งนี้ ธปท.คาดว่าการลงทุนภาครัฐปีนี้ จะขยายตัวได้ที่ระดับ 17.1% จากปีก่อนหน้าที่ 7.9% ส่วนการลงทุนภาคเอกชนปีนี้คาดว่าจะขยายตัว 12.1% บวกกับความเสี่ยงของทิศทางเศรษฐกิจก็ลดลง จากการแก้ไขปัญหาของกรีซในยุโรปที่ชัดเจนขึ้น คาดว่ากรีซจะไม่ออกจากลุ่มยูโรแล้ว ขณะที่การบริโภคในประเทศก็ยังมีแนวโน้มดีต่อเนื่องจึงเชื่อว่าเศรษฐกิจจะกลับมาฟื้นตัวและขยายตัวได้ตามศักยภาพต่อไป 
“การลงทุนที่ดีขึ้นทั้งจากภาครัฐและเอกชนน่าจะเป็นปัจจัยสำคัญในการขับเคลื่อนเศรษฐกิจ การลงทุนเอกชนที่ต่อเนื่องจากปีที่แล้ว ธปท.ประมาณการลงทุนเอกชนปีที่แล้วโต 16.5% สูงขึ้นจากประมาณการเดิมถึง 4% ส่วนปีนี้คาดว่าจะโต 12.1% แต่หากการลงทุนภาครัฐคาดเคลื่อนจากที่ประกาศไว้ในปีนี้ก็จะมีผลต่อการเติบโตปีนี้ให้ลดลงได้” นายไพบูลย์กล่าว 
นอกจากนี้ ธปท.ยังได้คาดการณ์เงินเฟ้อพื้นฐานปีนี้ที่ระดับ 1.7% เท่าเดิม ส่วนปีหน้าคาดไว้ที่ 1.6% และเงินเฟ้อทั่วไปปีนี้ที่ระดับ 2.8% เท่าเดิม ส่วนปีหน้าคาดไว้ที่ 2.6% โดยคาดว่าราคาน้ำมันและค่าแรง 300 บาทไม่น่าจะกระทบเงินเฟ้อมากนัก เนื่องจากราคาน้ำมันน่าจะใกล้เคียงกับปีที่แล้วที่เฉลี่ยทั้งปีที่ระดับ 105 เหรียญสหรัฐต่อบาร์เรล เช่นเดียวกันกับค่าแรง 300 บาทก็ไม่น่าจะส่งผลให้ราคาสินค้าปรับเพิ่มขึ้นมากนัก เนื่องจากผู้ประกอบการมีการปรับตัวไปก่อนแล้ว และภาครัฐเองก็มาตรการออกมาช่วยดูแล